
Nr.7, datë 7.1.2010
 
PËR NJË  NDRYSHIM  NË VENDIMIN NR. 1324, DATË 1.10.2008 TË KËSHILLIT TË MINISTRAVE “PËR KALIMIN NË PËRGJEGJËSI  ADMINISTRIMI, NGA MINISTRIA E SHËNDETËSISË DREJTORISË SË PËRGJITHSHME TË SHËRBIMIT SOCIAL SHTETËROR TË NDËRTESËS SË ISH-SPITALIT, POLIÇAN, DHE NJË SHTESË NË VENDIMIN NR.60, DATË 2.2.2006 TË KËSHILLIT TË MINISTRAVE “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI SHËRBIMIT SOCIAL SHTETËROR”   
 
Në mbështetje të nenit 100 të Kushtetutës, të  ligjit nr.9355, datë 10.3.2005 “Për ndihmën dhe shërbimet shoqërore”,  të ndryshuar, me propozimin e Ministrit të Punës, Çështjeve Sociale dhe Shanseve të Barabarta, Këshilli i Ministrave
 
VENDOSI:
 
1. Në pikën 2 të vendimit nr.1324, datë 1.10.2008 të Këshillit të Ministrave, fjalët “Qendra e trajtimit të fëmijëve, që vijnë nga familjet në gjakmarrje” ndryshohen dhe zëvendësohen me “Qendra polivalente për shërbime të përkujdesit shoqëror”. 
 2. Ngarkohen  Ministria e Punës, Çështjeve Sociale dhe Shanseve të Barabarta dhe Shërbimi Social Shtetëror  për zbatimin e këtij vendimi.
 Ky vendim hyn në fuqi pas botimit në Fletoren Zyrtare.  
 
 
KRYEMINISTRI
 Sali Berisha


VENDIM 
Nr.8, datë 7.1.2010

PËR MIRATIMIN E RREGULLORES “PËR TRAJTIMIN E SIGURT TË MBETJEVE RADIOAKTIVE NË REPUBLIKËN E SHQIPËRISË”
  
Në mbështetje të nenit 100 të Kushtetutës dhe të nenit 9 të ligjit nr.8025, datë 9.11.1995 “Për mbrojtjen nga rrezatimet jonizuese”, të ndryshuar, me propozimin e Ministrit të Shëndetësisë, Këshilli i Ministrave 
 
VENDOSI:
 
1. Miratimin e rregullores “Për trajtimin e sigurt të mbetjeve radioaktive  në Republikën e Shqipërisë”, sipas tekstit, që i bashkëlidhet këtij vendimi.  
2. Ngarkohen Ministria e Shëndetësisë, Komisioni i Mbrojtjes nga Rrezatimi dhe Qendra e Fizikës Bërthamore për zbatimin e këtij vendimi.
Ky vendim hyn në fuqi pas botimit në Fletoren Zyrtare. 
 
KRYEMINISTRI 
Sali  Berisha








RREGULLORE
PËR TRAJTIMIN E SIGURT TË MBETJEVE RADIOAKTIVE NË REPUBLIKËN 
E SHQIPËRISË

1. Objekti i rregullores
Kjo rregullore përcakton rregullat kryesore për trajtimin e sigurt të mbetjeve radioaktive, që janë të detyrueshme për zbatim në të gjitha veprimtaritë që përfshijnë përpunimin, ruajtjen, transportin, shkarkimin dhe vendosjen në depon përfundimtare të mbetjeve radioaktive.
2. Përkufizime
“Mbetje radioaktive” është çdo lëndë radioaktive ose send i ndotur me lëndë radioaktive, që nuk mund të shërbejë më gjatë për qëllime të dobishme.
“Forma e mbetjes radioaktive” nënkupton formën fizike dhe kimike të mbetjeve, që, pas përpunimit dhe kondicionimit, rezulton si një masë e ngurtë, e gatshme për paketim.
“Paketim i mbetjes radioaktive” nënkupton përgatitjen e mbetjes radioaktive për transport, ruajtje ose vendosjen në depon përfundimtare, nëpërmjet mbylljes së formës së mbetjes të kondicionuar në një kontenier të përshtatshëm.
“Ruajtja e përkohshme” nënkupton vendosjen e mbetjeve radioaktive në një ndërtesë të përshtatshme, në të cilën ato ndodhen nën kontroll të vazhdueshëm për të realizuar mbrojtjen fizike të tyre dhe për të siguruar mbrojtjen e popullatës, mjedisit dhe që eventualisht janë të manipulueshme në të ardhmen.
“Depo përfundimtare” do të quhet vendi ku vendosen përfundimisht mbetjet radioaktive.
3. Institucionet përgjegjëse
a) Komisioni i Mbrojtjes nga Rrezatimet përcakton politikat në lidhje  me trajtimin e mbetjeve radioaktive në bashkëpunim me institucione të linjës.
b)  Komisioni i Mbrojtjes nga Rrezatimet mbron politikën që për burimet radioaktive të ardhura në vendin tonë, të krijohet mundësia e kthimit te prodhuesi.
c) Qendra e Fizikës Bërthamore të Zbatuar (QFBZ) është institucioni i ngarkuar për përpunimin e posaçëm për të gjitha mbetjet radioaktive të prodhuara në Shqipëri. Ky institucion duhet të përmbushë kushtet për licencim nga ana e Komisionit të Mbrojtjes nga Rrezatimet për të gjitha këto veprimtari që lidhen me trajtimin e mbetjeve radioaktive.
4. Trajtimi i mbetjeve radioaktive
Trajtimi i mbetjeve radioaktive kryhet në përputhje me dispozitat e rregullores, duke i transformuar ato në forma të tilla, që të mos shkaktojnë rreziqe për shëndetin e njeriut dhe ndotjen e mjedisit si tani, ashtu dhe për brezat e ardhshëm.
Një nga proceset e trajtimit të mbetjeve është përpunimi, i cili përfshin grumbullimin, seleksionimin, kondicionimin dhe ruajtjen e përkohshme të mbetjeve.
Këto procese kryhen në përputhje me rregulloren e brendshme të Qendrës së Fizikës Bërthamore të Zbatuar për trajtimin e mbetjeve, kapacitetet që ajo ka, të cilat duhet të miratohen në Qendrën e Fizikës Bërthamore të Zbatuar.
Qendra e Fizikës Bërthamore të Zbatuar do të pranojë të gjitha ato mbetje radioaktive të prodhuara nga përdoruesit dhe që janë në përputhje me rregulloren e brendshme të Qendrës së Fizikës Bërthamore të Zbatuar.
Mbetjet e tjera për të cilat ajo nuk ka kapacitet, duhet të eksportohen jashtë Shqipërisë mbi bazën e kontratave paraprake të personave juridikë e fizikë. Për të gjitha këto veprimtari, personat fizikë ose juridikë, të licencuar nga Komisioni i Mbrojtjes nga Rrezatimet dhe që prodhojnë mbetje radioaktive, duhet të parashikojnë dhe të marrin masat e nevojshme për trajtimin e tyre në përputhje me dispozitat e kësaj rregulloreje.
5. Mënyra e trajtimit të mbetjeve të lëngëta radioaktive
Mbetjet e lëngëta radioaktive që prodhohen gjatë përdorimit të lëndëve radioaktive në trajtë të hapur, me periodë përgjysmimi më të vogël se 60 ditë, grumbullohen në enë të posaçme, me vëllim rreth 1 metër kub ose më shumë.
Mbas mbushjes së enës, matet përqendrimi i radioizotopeve, si dhe aktiviteti i saj i përgjithshëm.
Kufijtë e përqendrimit dhe të aktivitetit të përgjithshëm të mbetjeve të lëngëta, që mund të derdhen në kanalizimet e zakonshme, jepen në shtojcën 1 të kësaj rregulloreje në përputhje me grupin e radiotoksicitetit të radioizotopeve që jepen në shtojcën 2 të kësaj rregulloreje.
Procesi i shkarkimit të mbetjeve të lëngëta në kanalizim shoqërohet me shpëlarjen e enës, me qëllim pastrimin e enës dhe hollimin e mbetjeve radioaktive të lëngëta.
Për të gjithë këtë proces mbahen shënimet përkatëse nga ana e personave juridikë e fizikë. Gjithmonë përgjegjësia në trajtimin e mbetjeve mbetet te personat juridikë e fizikë.
Mbetjet e lëngëta radioaktive, që përmbajnë radioizotope me periodë  përgjysmimi më të madhe se 60 ditë ose që emetojnë grimca alfa, grumbullohen në enë të posaçme, të cilat pas mbushjes së tyre, transferohen në Qendrën e Fizikës Bërthamore të Zbatuar për përpunim të mëtejshëm.
6. Mënyra e trajtimit të mbetjeve të ngurta radioaktive
a)  Mbetjet e ngurta radioaktive, që përmbajnë radioizotope me periodë përgjysmimi më të vogël se 60 ditë, ambalazhohen në mënyrë të posaçme, si thasë plastike etj., nga institucioni që i prodhon ato.
Këto paketime ruhen në vende të posaçme, që sigurojnë mbrojtje nga rrezatimet dhe kanë hyrje-dalje të kontrolluara, për një periudhë kohe jo më pak se 10 perioda përgjysmimi të radioizotopit kryesor që përmban paketimi.
Pas kalimit të kësaj kohe mbetjet transferohen në Qendrën e Fizikës Bërthamore të Zbatuar dhe kryhet ekspertiza për sigurinë që përqendrimi dhe aktiviteti i përgjithshëm nuk i kalojnë kufijtë e miratuara nga Komisioni i Mbrojtjes nga Rrezatimet.
Hedhja në mbetjet publike, në çdo rast, do të bëhet nga Qendra e Fizikës Bërthamore të Zbatuar pas një përpunimi mekanik të posaçëm, gjithmonë kur aktivitetet e përgjithshme ose përqendrimet e aktiviteteve janë më të vogla se ato kufi të përcaktuar nga Komisioni i Mbrojtjes nga Rrezatimet.
Vëmendje e veçantë duhet t’i kushtohet heqjes së etiketës së radioaktivitetit nga çdo kontenier ose paketim radioaktiv, përpara se ato të transferohen në mbetjet publike.
b) Mbetjet e ngurta  radioaktive me periodë përgjysmimi më të madhe se 60 ditë (përfshirë edhe burimet radioaktive të konsumuara) grumbullohen në paketime të posaçme, që sigurojnë mbrojtjen nga rrezatimi në institucionin që i prodhon. Paketimet e posaçme mbahen në vende të sigurta dhe më pas ato transferohen në Qendrën e Fizikës Bërthamore të Zbatuar, në vartësi të mbetjeve radioaktive të grumbulluara për përpunimin e mëtejshëm të tyre. Kostot për përpunim dhe ruajtje përballohen nga ana e personave juridikë e fizikë përgjegjës.
7. Detyrimi i përdoruesit të burimit për trajtimin e mbetjes
Përdoruesit e burimeve radioaktive, gjatë procesit të kërkesës për licencim të veprimtarive të tyre, janë të detyruar ta informojnë Komisionin e Mbrojtjes nga Rrezatimet për mënyrën e trajtimit të mbetjeve radioaktive, të shkaktuara nga këto burime ose për fatin e burimit të konsumuar. Për burimet radioaktive, në trajtë të mbyllur, duhet të parashikohet kthimi i tyre te prodhuesi, pas përfundimit të kohës së punës (konsumimit) së tyre. Në rastin kur kthimi nuk është parashikuar, si dhe në të gjitha rastet kur trajtimi i mbetjeve kryhet nga Qendra e Fizikës Bërthamore të Zbatuar, përdoruesi do të nënshkruajë një kontratë  me Qendrën e Fizikës Bërthamore të Zbatuar, në të cilën do të përcaktohen detyrimet teknike dhe financiare të palëve.
Një kopje e kësaj kontrate i bashkëngjitet dokumentacionit që përdoruesi paraqet në  Komisionin e Mbrojtjes nga Rrezatimet për marrjen e licencës.
8. Transporti i mbetjeve radioaktive
Transporti i mbetjeve radioaktive të lëngëta dhe të ngurta (përfshirë burimet e konsumuara radioaktive), të cilat kërkojnë përpunim të mëtejshëm në Qendrën e Fizikës Bërthamore të Zbatuar, do të kryhet me mjete të posaçme për transportimin e tyre dhe në përputhje me rregulloren e transportit të sigurt të materialeve radioaktive.
9. Kondicionimi dhe ruajtja e mbetjes radioaktive
Ndërtesa për kondicionimin dhe ruajtjen e mbetjeve radioaktive në Qendrën e Fizikës Bërthamore të Zbatuar duhet t’i plotësojë kushtet si për sigurinë, dhe sigurimin e aktivitetit të saj.
Në këtë ndërtesë duhet të vendoset në mënyrë të qartë (të dukshme) për stafin shenja e rrezikut radioaktiv. Ndërtesa e trajtimit të mbetjeve radioaktive në Qendrën e Fizikës Bërthamore të Zbatuar duhet të sigurojë mbrojtjen fizike të mbetjeve radioaktive dhe sigurinë nga rrezatimet për punonjësit, popullatën dhe mjedisin. Sigurimi dhe siguria e saj të parashikohen në rregulloren e brendshme të saj.
10. Mbulimi i kostos së trajtimit të mbetjeve
Prodhuesit e mbetjeve radioaktive janë të detyruar të sigurojnë fondet e nevojshme për mbulimin e kostos së trajtimit të mbetjeve radioaktive, që kërkojnë përpunim të mëtejshëm dhe në çdo rast janë përgjegjës direkt për likuidimin e ndotjeve radioaktive të vendeve të punës ose të mjedisit, të shkaktuara prej tyre.
Burimet financiare për trajtimin e mbetjeve radioaktive (përfshirë burimet radioaktive të gjetura ose të konsumuara) dhe për likuidimin e ndotjeve radioaktive të mjedisit, në rastin kur nuk njihet prejardhja e tyre, do të sigurohen nga Buxheti i Shtetit.

Shtojca nr.1

KUFIJTË E PËRQENDRIMIT DHE TË AKTIVITETIT TË PËRGJITHSHËM TË RADIOIZOTOPEVE PËR MBETJET E LËNGËTA QË LËSHOHEN NË KANALIZIMET E ZAKONSHME

	Nr.
	Grupi i radiotoksicitetit
	Aktiviteti i përgjithshëm/ditë (Bq/ditë)
	Përqendrimi
(Bq/1)

	1
	Shumë i lartë
	4 x 107
	4 x 103

	2
	I lartë
	4 x 106
	4 x 104

	3
	I mesëm
	4 x 105
	4 x 105

	4
	I ulët
	4 x 104
	4 x 106




Shtojca nr.2

KATEGORIZIMI I RADIOIZOTOPEVE SIPAS GRUPEVE TË RADIOTOKSICITETIT
Grupi 1 (shumë i lartë)

Pb-210, Po-210, Ra-223, Ac-227, Th-228, Th-230, Pa-231, U-230, U-232, U-233, U-234, Np-237, Pu-238, Pu-239, Pu-240, Am-241, Am-243, Cm-242, Cm-243, Cm-244, Cm-245, Cm-246, Cf-250, Cf-252.

Grupi 2 (i lartë)

Na-22, Cl-36, Ca-54, Sc-46, Mn-54, Co-56, Co-60, Sr-89, Sr-90, Y-91, Zr-95, Ru-106, Ag-110m, Cd-115m, In-115m, Sb-124, Sb-125, Te-127m, I-124, I-125, I-126, I-131, Cs-134, Cs-137, Ba-140, Ce-144, Eu-152, Eu-154, Tb-160, Tm-170, Hf-181, Ta-182, Ir-192, Ti-204, Bi-207, At-211, Pb-212, Ra-224, Ac-228, Pa-230, Th-234, U-236.

Grupi 3 (i mesëm)

Be-7, C-14, F-18, Na-24, Cl-38, Si-32, P-32, Ar-41, K-41, K-43, Ca-47, Sc-47, Cs-48, V-48, Mn-52, Mn-56, Fe-52, Fe-55, Fe-59, Co-57, Co-58, Ni-63, Cu-64, Zn-65, Zn-69, Ga-72, As-73, As-74, As-77, Se-75, Br-82, Kr-85m, Kr-87, Rb-86, Sr-91, Y-90, Y-93, Zr-97, Nb-93, Nb-95, Mo-99, Tc-96, Tc-97m, Tc-99, Ru-97, Ru-103, Ru-107, Rh-105, Pd-103, Pd-109, Ag-105, Ag-111, Cd-109, Cd-115, In-115m, Sn-113, Sn-125, Sb-122, Te-125m, Te-127, Te-129, Te-131m, Te-132, I-132, I-130, I-134, I-135, Xe-135, Cs-131, Cs-136, Ba-131, La-140, Ce-141, Ce-143, Pr-142, Nd-147, Nd-149, Pm-147, Pm-149, Sm-151, Sm-153, Eu-152m, Eu-155, Gd-153, Gd-159, Dy-165, Dy-166, Ho-166, Er-169, Er-171, Tm-171, Yb-175, Lu-177, Ë-185, Ë-187, Re-183, Re-186, Re-188, Os-185, Os-191, Os-193, Ir-190, Ir-194, Pt-191, Pt-193, Pt-197, Au-196, Au-198, Au-199, Hg-197, Hg-197m, Hg-203, TI-200, TI-201, TI-202, Pb-202, Bi-206, Bi212, Rn-220, Th-231, Pa-233, Np-239.

Grupi 4 (i ulët)

H-3, O-15, Ar-37, Co-58m, Ni-59, Zn-69, Ge-71, Kr-85, Sr-85, Rb-87, Y-91m, Zr-93, Nb-97, Tc-96m, Tc-99m, Rh-133m, In-133m, i-129, Ze-131m, Xe-133, Cs-134m, Cs-136, Sm-147, Re-187, Os-191m, Pt-193m, Pt-197m, Th-232, Th-Nat, U-235, U-238, U-Nat.



 







VENDIM
Nr.9, datë 7.1.2010 

PËR MIRATIMIN E RREGULLORES “PËR KATEGORIZIMIN E BURIMEVE RADIOAKTIVE NË REPUBLIKËN E SHQIPËRISË NË FUNKSION TË MBROJTJES NGA RREZATIMET, PËR SIGURINË DHE SIGURIMIN E BURIMEVE TË RREZATIMIT JONIZUES”
 
Në mbështetje të nenit 100 të Kushtetutës dhe të nenit 9 të ligjit nr.8025, datë 9.11.1995 “Për mbrojtjen nga rrezatimet jonizuese", të ndryshuar, me propozimin e Ministrit të Shëndetësisë, Këshilli i Ministrave 
 
VENDOSI:
 
1.  Miratimin e rregullores “Për kategorizimin e burimeve radioaktive në Republikën e Shqipërisë në funksion të mbrojtjes nga  rrezatimet, për sigurinë dhe sigurimin e burimeve të rrezatimit jonizues”, sipas tekstit, që i  bashkëlidhet këtij vendimi.  
2.  Ngarkohen Ministria e Shëndetësisë dhe Komisioni i  Mbrojtjes nga Rrezatimi për zbatimin e këtij vendimi.
Ky vendim hyn në fuqi pas botimit në Fletoren Zyrtare 
 
KRYEMINISTRI 
Sali Berisha


RREGULLORE 
PËR KATEGORIZIMIN E BURIMEVE RADIOAKTIVE NË REPUBLIKËN E SHQIPËRISË NË FUNKSION TË MBROJTJES NGA RREZATIMET, PËR SIGURINË DHE SIGURIMIN E BURIMEVE TË RREZATIMIT JONIZUES

1. Objekti i rregullores
Objektivi i kësaj rregulloreje është përcaktimi i një sistemi logjik të thjeshtë për kategorizimin e materialeve radioaktive, bazuar në rrezikun e tyre potencial ndaj shëndetit. Kategorizimi i burimeve bazuar në riskun, aktivitetin dhe praktikën e punës me to, është një domosdoshmëri për plotësimin e kushteve të sigurisë dhe sigurimit.
2. Elemente bazë për vlerësimin e kategorizimit
Komisioni i Mbrojtjes nga Rrezatimet, bazuar në dokumente të ANEA-s,  ka arritur të krijojë një sistem, i cili i shpërndan burimet në pesë kategori duke marrë në konsideratë këto elemente bazë:
- Sistemin e licencimit;
- Masat e sigurimit fizik;
- Regjistrin kombëtar të burimeve radioaktive;
- Kontrollin e import-eksporteve të burimeve radioaktive;
- Etiketimin e burimeve radioaktive me aktivitet të madh;
- Planin e emergjencave;
- Prioritetin për vënien në kontroll të burimeve me status të dyshimtë;
- Komunikimin me publikun.
3. Efektet e materialeve radioaktive sipas kategorive
- Kategoria 1 e burimeve, nëse nuk është menaxhuar në mënyrë të sigurt ose nuk është mbrojtur në mënyrë të sigurt, mund të shkaktojë dëmtime të përhershme te personi që i përdor ose ka qenë në kontakt me to, për më shumë se disa minuta. Do të ishte me pasoja vdekjeprurëse qëndrimi afër një sasie materiali të pambrojtur për një periudhë nga disa minuta deri në një orë. Këto burime përdoren veçanërisht në praktika të tilla, si gjeneratorët me burim radioaktiv, rrezatuesit e fuqishëm dhe burimet e radioterapisë.
- Kategoria 2 e burimeve, nëse nuk është menaxhuar në mënyrë të sigurt ose nuk është mbrojtur në mënyrë të sigurt, mund të shkaktojë dëmtime të përhershme te personi, që i mban ose ka qenë në kontakt me to për një kohë relativisht të shkurtër (minuta deri në disa orë). Do të ishte me pasoja vdekjeprurëse qëndrimi afër një sasie materiali radioaktiv të pambrojtur për një periudhë nga disa orë deri në disa ditë. Këto burime përdoren veçanërisht në praktika të tilla, si radiografia industriale gama, brakiterapia me fuqi doze të lartë dhe me fuqi doze të mesme.
- Kategoria 3 e burimeve, nëse nuk është e menaxhuar në mënyrë të sigurt ose nuk është mbrojtur në mënyrë të sigurt, mund të shkaktojë dëmtime të përhershme te personi, që i mban ose ka qenë në kontakt me to për më shumë se disa orë. Do të ishte me pasoja vdekjeprurëse, ndonëse me mundësi të pakta, qëndrimi afër një sasie materiali radioaktiv të pambrojtur për një periudhë nga disa ditë në disa javë. Këto burime përdoren veçanërisht në praktika të tilla, si sondat fikse industriale që kanë burime me aktivitet të lartë (si p.sh. në nivelmatësat, sondat e konvejerëve, trashësimatësat) dhe kontrolli i puseve të shpimit.
Në kategoritë 4 dhe 5 përfshihen burime me risk të ulët, krahasuar me tri kategoritë e mësipërme.
4. Kategorizimi i materialeve radioaktive
Kategorizimi i burimeve bazohet në raportin A/D, ku “A” është aktiviteti i burimit, ndërsa “D” është një faktor që quhet faktori i rrezikut dhe përcaktohet bazuar në faktorin e transferimit linear të energjisë së rrezatimit TLE. Përcaktimi bëhet mbi bazën e tabelës 1, vlerat e “D”-së jepen në tabelën 2.

Tabela 1

	Kategoria
	Praktikat e përdorimit
	A/D

	1
	Gjenerator termoelektrik me radioizotope
Rrezatime
Teleterapi
Fikse dhe multi bem teleterapi
	>=1000

	2
	Gamma radiografi industriale
Brakiterapi me nivel të mesëm dhe të lartë doze
	1000>=A/D>=10

	3
	Deduktuesit industrialë fiks
Deduktus niveli
Numërues
Deduktues në puse
	10>=AD>=1

	4
	Brakiterapi me nivel të ulët doze (përjashtuar burimet e implantuara)
Deduktues trashësie dhe niveli
Deduktues portabël
Përcaktimi i densitetit të kockave
Eliminuesit e ngarkesave
	1>=A/D>=0.01

	5
	Brakiterapi me nivel të ulët doze (përfshi burimet e implantuara)
Fluoreshenca me rreze x
Pajisje për kapjen e elektroneve
Spektroskopinë Mossbauer
Tomografia me emision pozitronesh
	0.001>=A/D>=përjashtimet/D



Burimet me periodë gjysmëzbërthimi të vogël, të cilat përdoren në mjekësinë bërthamore, si Tc-99 ose I-131, mund të përfshihen në kategorizim dhe inventar, por kjo duhet të shihet rast pas rasti (ose përjashtohen).
Praktikat, të cilat përfshijnë grupimin e disa burimeve në një zonë ku ato qëndrojnë së bashku, si në ruajtje dhe në transport mund të konsiderohen si një burim i vetëm. Në këtë rast përcaktimi i kategorisë do të bëhet:

A/D=n (iAi,n)/D n

Ku “Ai,n” është aktiviteti për çdo burim “i”, të radionuklidit “n” dhe “Dn” është vlera e “D” për çdo radionuklid.
Faktori i rrezikut “D” i referohet kritereve të mëposhtme të dozës.
1. “1Gy” në palcën e kockave ose “6 Gy” në mushkëri prej një rrezatimi të ulët TLE (faktori i transformimit linear të energjisë), i marrë nga një organ, në 2 ditë.
2. “25 Gy” në mushkëri nga përthithja prej një rrezatimi të lartë TLE në 1 vit.
3. “5 Gy” në tiroide e përthithur nga organi, në 2 ditë.
4. Për një burim në kontakt me indin e butë, një dozë më shumë se 25 Gy në thellësi.
a-2 cm për pjesët kryesore të trupit,
b-1 cm për duart.
5. Për një burim, i cili konsiderohet shumë i madh për t’u mbajtur, 1 Gy në palcën e kockave në 100 orë nga një burim në dhomë në distancë 1 m.

Tabela 2

	Radionuklidi
	1000*D
	10*D
	D
	0.01*D

	
	TBq
	Ci
	TBq
	Ci
	TBq
	Ci
	TBq
	Ci

	Am-241
	6.E+01
	2.E+03
	6.E-01
	2.E+01
	6.E-02
	2.E+00
	6.E-04
	2.E-02

	Am241/Be
	6.E+01
	2.E+03
	6.E-01
	2.E+01
	6.E-02
	2.E+00
	6.E-04
	2.E-02

	Au-198
	2.E+02
	5.E+03
	2.E+00
	5.E+01
	2.E-01
	5.E+00
	2.E-03
	5.E-02

	Cd-109
	2.E+04
	5.E+05
	2.E+02
	5.E+03
	2.E+01
	5.E+02
	2.E-01
	5.E+00

	Cf-252
	2.E+01
	5.E+02
	2.E-01
	5.E-00
	2.E-02
	5.E-01
	2.E-04
	5.E-03

	Cm-244
	5.E+01
	1.E+03
	5.E-01
	1.E+01
	5.E-02
	1.E+00
	5.E-04
	1.E-02

	Co-57
	7.E+02
	2.E+04
	7.E+00
	2.E+02
	7.E-01
	2.E+01
	7.E-03
	2.E-01

	Co-60
	3.E+01
	8.E+02
	3.E-01
	8.E+00
	3.E-02
	8.E-01
	3.E-04
	8.E-03

	Cs-137
	1.E+02
	3.E+03
	1.E+00
	3.E+01
	1.E-01
	3.E+00
	1.E-03
	3.E-02

	Fe-55
	8.E+05
	2.E+07
	8.E+03
	2.E+05
	8.E+02
	2.E+04
	8.E+00
	2.E+02

	Gd-153
	1.E+03
	3.E+04
	1.E+01
	3.E+02
	1.E+00
	3.E+01
	1.E-02
	3.E-01

	Ge-68
	7.E+01
	2.E+03
	7.E-01
	2.E+01
	7.E-02
	2.E+00
	7.E-04
	2.E-02

	H-3
	2.E+06
	5.E+07
	2.E+04
	5.E+05
	2.E+03
	5.E+04
	2.E+01
	5.E+02

	I-125
	2.E+02
	5.E+03
	2.E+00
	5.E+01
	2.E-01
	5.E+00
	2.E-03
	5.E-02

	I-131
	2.E+02
	5.E+03
	2.E+00
	5.E+01
	2.E-01
	5.E+00
	2.E-03
	5.E-02

	Ir-192
	8.E+01
	2.E+03
	8.E-01
	2.E+01
	8.E-02
	2.E+00
	8.E-04
	2.E-02

	Kr-85
	3.E+04
	8.E+05
	3.E+02
	8.E+03
	3.E+01
	8.E+02
	3.E-01
	8.E+00

	Mo-99
	3.E+02
	8.E+03
	3.E+00
	8.E+01
	3.E-01
	8.E+00
	3.E-03
	8.E-02

	Ni-63
	6.E+04
	2.E+06
	6.E+02
	2.E+04
	6.E+01
	2.E+03
	6.E-01
	2.E+01

	P-32
	1.E+04
	3.E+05
	1.E+02
	3.E+03
	1.E+01
	3.E+02
	1.E-01
	3.E+00

	Pd-103
	9.E+04
	2.E+06
	9.E+02
	2.E+04
	9.E+01
	2.E+03
	9.E-01
	2.E+01

	Pm-147
	4.E+04
	1.E+06
	4.E+02
	1.E+04
	4.E+01
	1.E+03
	4.E-01
	1.E+01

	Po-210
	6.E+01
	2.E+03
	6.E-01
	2.E+01
	6.E-02
	2.E+00
	6.E-04
	2.E-02

	Pu-238
	6.E+01
	2.E+03
	6.E-01
	2.E+01
	6.E-02
	2.E+00
	6.E-04
	2.E-02

	Pu-239/Be
	6.E+01
	2.E+03
	6.E-01
	2.E+01
	6.E-02
	2.E+00
	6.E-04
	2.E-02

	Ra-226
	4.E+01
	1.E+03
	4.E-01
	1.E+01
	4.E-02
	1.E+00
	4.E-04
	1.E-02

	Ru-106(Rh-106)
	3.E+02
	8.E+03
	3.E+00
	8.E+01
	3.E-01
	8.E+00
	3.E-03
	8.E-02

	Se-75
	2.E+02
	5.E+03
	2.E+00
	5.E+01
	2.E-01
	5.E+00
	2.E-03
	5.E-02

	2Sr-90(Y-90)
	1.E+03
	3.E+04
	1.E+01
	3.E+02
	1.E+00
	3.E+01
	1.E-02
	3.E-01

	Tc-99
	7.E+02
	2.E+04
	7.E+00
	2.E+02
	7.E-01
	2.E+01
	7.E-03
	2.E-01

	TI-204
	2.E+04
	5.E+05
	2.E+02
	5.E+03
	2.E+01
	5.E+02
	2.E-01
	5.E+00

	Tm-170
	2.E+04
	5.E+05
	2.E+02
	5.E+03
	2.E+01 
	5.E+02
	2.E-01
	5.E+00

	Yb-169
	3.E+02
	8.E+03
	3.E+00
	8.E+01
	3.E-01
	8.E+00
	3.E-03
	8.E-02







VENDIM
Nr. 10, datë 7.1.2010

PËR MIRATIMIN E RREGULLORES “PËR LICENCIMIN DHE INSPEKTIMIN E VEPRIMTARIVE ME BURIME TË RREZATIMEVE JONIZUESE”

Në mbështetje të nenit 100 të Kushtetutës, të nenit 9 të ligjit nr.8025, datë 9.11.1995 “Për mbrojtjen nga rrezatimet jonizuese”, të ndryshuar, dhe të nenit 5 të ligjit nr.10081, datë 23.2.2009 “Për licencat, autorizimet dhe lejet në Republikën e Shqipërisë” me propozimin e Ministrit të Shëndetësisë,  Këshilli i Ministrave 

VENDOSI:

1. Miratimin e rregullores “Për licencimin dhe inspektimin e veprimtarive me burime të rrezatimeve jonizuese”, sipas tekstit, që i bashkëlidhet këtij vendimi. 
2. Ngarkohen Ministria e Shëndetësisë,  Komisioni i Mbrojtjes nga Rrezatimi për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

KRYEMINISTRI 
Sali  Berisha


RREGULLORE 
PËR LICENCIMIN DHE INSPEKTIMIN E VEPRIMTARIVE ME BURIME TË RREZATIMEVE JONIZUESE

1. Objekti i rregullores 
Në zbatim të ligjit nr.8025, datë 9.11.1995 “Për mbrojtjen nga rrezatimet jonizuese”, të ndryshuar, kjo rregullore përcakton:
a) procedurat e  licencimit, të personave fizikë dhe juridikë, që është subjekt i ligjit sipas nenit 3 të ligjit nr.8025, datë 9.11.1995 “Për mbrojtjen nga rrezatimet jonizuese”, i ndryshuar; 
b) kriteret e posaçme që duhet të plotësojnë  këto subjekte;
c) afatet e shqyrtimit apo vendimmarrjes së licencës;
d) procedurat e revokimit; 
e) mënyrën e inspektimit dhe kontrollit të zbatimit të akteve ligjore dhe nënligjore,  që lidhen me rrezatimin nga ana e subjekteve të licencuara.
2. Përjashtimet 
Përjashtohen ose nuk përfshihen fare nga detyrimet e kësaj rregulloreje praktikat dhe burimet siç përcaktohen në listën e miratuar  nga Komisioni i Mbrojtjes nga Rrezatimi (KMR).
3. Licencimi        
- Çdo person juridik ose fizik që ushtron veprimtaritë e përcaktuara në nenin 3 të ligjit 8025, datë 9.11.1995 “Për mbrojtjen nga rrezatimet jonizuese”, i ndryshuar, është i detyruar të pajiset me licencë nga  KMR. 
- Kriteret bazë mbi të cilat mbështetet aplikimi për licencë janë sigurimi, siguria dhe mbrojtja nga rrezatimet sipas formularëve bashkëngjitur kësaj rregulloreje. Për pajisjen me licencë për të ushtruar veprimtaritë e mësipërme, subjekti duhet të përmbushë kriteret e posaçme, si më poshtë:
- Përshtatshmëria e njohurive dhe e eksperiencës së personelit në mbrojtjen nga rrezatimet, sigurinë dhe sigurimin.
- Përshtatshmëria fiziko-shëndetësore e personelit.
- Siguria dhe sigurimi nga rrezatimi jonizues.
- Justifikimi, optimizimi dhe kufizimi i dozave.
- Siguria e origjinës, transportit, përdorimit dhe trajtimit të burimit në fund të jetës dhe ose veprimtarisë.
- Përshtatshmëria e pajisjeve, teknologjisë dhe mjediseve me standardet e shërbimit.
- Përshtatshmëria e rregullave për punë të sigurt për veprimtari normale, si dhe në raste emergjencash.
-  Për marrjen e licencës subjekti duhet t’i drejtohet KMR-së për aplikim jo më vonë se 90 ditë pune përpara parashikimit për fillimin e veprimtarisë. Kërkesa bëhet nëpërmjet aplikimit për licencë në ZMR.
 - Nëpërmjet inspektorëve të saj, KMR-ja bën shqyrtimin dhe verifikimin e dokumentacionit të paraqitur, kërkon dokumente shtesë kur është e nevojshme dhe njëkohësisht bëhet verifikimi në vend dhe lëshohet një dokument vlerësimi nga ana e inspektorëve të zyrës për mbrojtjen nga rrezatimi, i cili merr në konsideratë mbrojtjen nga rrezatimet, sigurinë dhe sigurimin.
- Pas vlerësimit nga ZMR-ja, dërgohet në KMR për miratim. Ekspertiza në lidhje me mbrojtjen nga rrezatimet, sigurinë dhe sigurimin realizohet nga përdoruesit, persona fizikë e juridikë me mbështetjen e ekspertëve në këto fusha (të njohur nga ana e KMR-së), por gjithmonë mbetet përgjegjësi e plotë e aplikantit mbrojtja nga rrezatimet, siguria dhe sigurimi.
- Në rastin e ndërtimit me faza të një praktike, e cila përfshin aktivitetet e përshkruara në nenin 3 të ligjit, bëhet miratimi paraprak për plotësimin e mëtejshëm të aplikimit.
- Komisioni i Mbrojtjes nga Rrezatimet  vendos për miratimin ose jo të aplikimit, jo më vonë se 45 ditë kalendarike nga data e plotësimit të dokumentacionit dhe njofton me shkrim përdoruesin;
- Për çdo përdorues mbahet një dosje, e cila në rastin e rinovimit, plotësohet me elementet shtesë dhe kërkesat e KMR-së. Ngarkohet ZMR-ja për plotësimin dhe mirëmbajtjen e arkivit të dosjeve të tij.
- ZMR-ja, pas miratimit të licencës nga KMR-ja, përgatit licencën për subjektin përkatës sipas formatit të miratuar nga KMR-ja.
- Procedurat e vlerësimit të aplikimit për licencë miratohen me vendim të KMR-së.
4. Afati i vlefshmërisë së licencës
Licenca jepet për një periudhe 5-vjeçare. Pas kalimit të këtij afati ajo bëhet e pavlefshme.
Të paktën dy muaj përpara mbarimit të afatit të licencës, përdoruesi është i detyruar ta njoftojë me shkrim KMR-në për pushimin ose mbylljen e aktivitetit. Në çdo, rast përdoruesi është i detyruar t’i zbatojë procedurat për mbylljen e aktivitetit duke marrë të gjitha masat për likuidimin e ndonjë kontaminimi të mundshëm radioaktiv ose masa të tjera që sigurojnë ambientin dhe publikun.
  Nëse mbajtësi i saj kërkon rinovimin e licencës, KMR-ja vepron sipas procedurës së përshkruar në pikën 3 të kësaj rregulloreje. Personat fizikë ose juridikë  duhet të njoftojnë ZMR-në  për çdo ndryshim, modifikim eventual të veprimtarisë që ata kryejnë ose burimeve siç është parashikuar në licencë për një afat dy muaj përpara ndryshimit. Shtesat e burimeve radioaktive në licencë brenda kategorisë bëhen vetëm me ndryshimin e shtojcës për burimet duke njoftuar dhe me miratim nga ZMR-ja.
Në rastin kur Komisioni i Mbrojtjes nga Rrezatimet arrin në përfundimin se si rezultat i ushtrimit të një veprimtarie që përmbahet në nenin 3 të ligjit  krijohet rrezik për shëndetin e punonjësve, të popullatës ose për dëmtimin e mjedisit, i refuzon dhënien e licencës personit fizik ose juridik që e kërkon atë ose kur veprimtaria është e licencuar, i heq atij licencën. 
 5. Inspektimi                                                      
Komisioni i Mbrojtjes nga Rrezatimet nëpërmjet inspektorëve  kontrollon  zbatimin e dispozitave që lidhen me mbrojtjen nga rrezatimet, sigurinë dhe sigurimin e të gjitha veprimtarive të licencuara. Inspektorët pajisen me fletënjohje lëshuar nga ky  Komision. Statusin e inspektorit  të mbrojtjes  nga rrezatimet e përfitojnë për shkak të detyrës punonjësit e zyrës së mbrojtjes nga rrezatimet .
6. Detyrat e inspektorëve
Inspektorët e ZMR-së  kanë për detyrë:
1. Të inspektojnë dhe kontrollojnë çdo pajisje me lëndë radioaktive  ose pajisje tjetër rrezatuese (aparate Rontgeni etj.) dhe çdo objekt që dyshohet se ka lëndë radioaktive ose është pajisje rrezatuese, si dhe të kryejnë ekzaminime të tjera bazë për t’u siguruar që masat mbrojtëse nga rrezatimet, sigurinë dhe sigurimin janë zbatuar plotësisht.
2. Të kërkojnë nga personat që ushtrojnë veprimtari të licencuar sipas nenit 3 të ligjit, dokumente dhe regjistra që lidhen me veprimtarinë e ushtruar, si dhe të kërkojnë informacione lidhur me përmbajtjen e këtyre dokumenteve.
3. Kanë të drejtë të pyesin dhe të kërkojnë shpjegime mbi ushtrimin e praktikës dhe përdorimin e burimeve. Inspektorët kanë të drejtë të marrin kopje ose ekstrakte nga këto dokumente. Inspektorët duhet të ruajnë konfidencialitetin e materialeve dhe biznesit. Materialet depozitohen në dosjen përkatëse në ZMR. 
7. Veprimet e inspektorëve kur i licencuari paraqet rrezikshmëri
Në rastin kur inspektorët, në bazë të rezultateve të kontrollit, arrijnë në përfundimin se një veprimtari ndonëse e licencuar paraqet rrezik për punonjësit, publikun ose për mjedisin, ata kanë të drejtë të kryejnë këto veprime:
a) Të vendosin nën kontroll dhe ruajtje të gjitha pajisjet që përfshihen në veprimtarinë që paraqet rrezik.
b) Të pezullojnë përkohësisht punën e të gjitha pajisjeve dhe aparaturave.
c) Të urdhërojnë marrjen e masave të nevojshme për pastrimin e ndotjeve radioaktive nga pajisjet, vendet e punës ose nga objektet e tjera të ndotura dhe çdo lloj mase tjetër që lidhet me sigurinë dhe sigurimin.
8. Të drejat e inspektorëve                                                        
Gjatë ushtrimit të detyrave që parashikohen në pikat 6 dhe 7, inspektorët kanë të drejtë:
a) Të hyjnë në çdo kohë të përshtatshme në vendet ku  kryhen  veprimtari të parashikuara në nenin 3 të ligjit nr.8025, datë 9.11.1995 "Për mbrojtjen nga rrezatimet jonizuese”, të ndryshuar ose në vende që dyshohen se kryejnë veprimtari të tilla.
b) Të urdhërojnë personat juridikë e fizikë që të mos kryejnë veprime që do të krijonin ose rëndonin një situatë emergjence radiologjike.
KMR-ja përcakton mënyrën e përgatitjes së raportit të inspektimit.            
Në rastin kur një person juridik ose fizik  pengon kryerjen e detyrave të një inspektori ose kundërshton veprimet e tij sipas pikave 6, 7 dhe 8, ai  quhet fajtor dhe  ndëshkohet me gjobë për kundërvajtje administrative sipas ligjit nr.8025, datë 9.11.1995 "Për mbrojtjen nga rrezatimet jonizuese”, të ndryshuar. Të drejtën e vendosjes së gjobave e kanë inspektorët e zyrës së mbrojtjes nga rrezatimet. 
9.  Ndreqja e të metave nga subjekti i licencuar                                                       
Për të gjitha konstatimet e inspektorëve gjatë ushtrimit të kontrolleve, Komisioni i Mbrojtjes nga Rrezatimet ushtron kompetencat  mbi personat që ushtrojnë veprimtaritë e parashikuara në rregullore për ndreqjen  e të gjitha të metave të konstatuara deri në një afat të caktuar nga inspektori dhe verifikohen nëpërmjet një inspektimi të ri. Moskorrigjimi i të metave nga ana e personave çon në pezullimin e licencës e deri në heqjen e saj.
10. Ankimimi i vendimeve 
Kundër vendimit të inspektorit, subjekti i licencuar ka të drejtë të ankohet pranë Komisionit të Mbrojtjes nga Rrezatimet brenda 15 ditëve.
Kundër vendimit të Komisionit të Mbrojtjes nga Rrezatimet, subjekti i licencuar ka të drejtë të ankohet në gjykatë brenda 30 ditëve nga marrja njoftim e vendimit.


APLIKIMI PËR LICENCË PËR VEPRIMTARI ME BURIME TË MBYLLURA RADIOAKTIVE 
                                
KËRKESE PËR LICENCË
     
PËR VEPRIMTARI ME BURIME TË RREZATIMEVE JONIZUESE
Burime të mbyllura dhe të hapura radioaktive


Aplikim i ri _________
              Amendim i licencës__________
              Rinovim i licencës_________

1. Personi juridik/ fizik : Institucioni________________________________________
    			         Emri, mbiemri _________________________________
              			         Adresa________________________________________
   			         Adresa e kabinetit n.q.s është e ndryshme nga më sipër
                                          _____________________________________________
                                         Tel______________________________________________
                                         Fax ______________________________________________
                                         E-mail ____________________________________________

Bashkëngjitur paraqit një kopje të regjistrimit të personit juridik/fizik në QKR.
    
2. Përshkruani ambientet ku kryhet veprimtaria me rrezatime jonizuese.
Paraqisni veças planimetrinë e ambienteve, vendndodhjes së burimit, pajisjeve mbrojtëse të lëvizshme, dyerve, dritareve, ventilatorëve, pasazheve, dhomës së errët, ambienteve të pritjes, qëndrimin e personelit, ambientet rreth kabinetit, materialin dhe trashësinë e mureve dhe madhësitë përkatëse, dimensionet. Paraqit planin e sigurisë fizike sipas grupit të sigurisë. Të dokumentohet destinacioni i ambienteve.

Importimi, përfitimi i burimit.
____________________________________________________________________________________________________________________________________________________________________________
    
3. Lloji i burimit radioaktiv:

Prodhuesi ___________________________________ ____     
Emri i prodhuesit _________________________________
Adresa e prodhuesit _______________________________
Radionuklidi_____________________________________
Modeli _________________________________________
Aktiviteti fillestar ________________________________
Energjitë _______________________________________
Forma kimike dhe fizike___________________________
Seria___________________________________________

Bashkëngjit fletë shtesë në të njëjtën strukturë si më sipër në rast se janë më shumë se një burim.
              
 4. Qëllimi i përdorimit të burimit radioaktiv_______________________________________
____________________________________________________________________________

5. Përcakto kush do të jetë shërbimi i autorizuar, i cili do të kryejë shërbimet e pajisjeve që përdorin burimin. _______________________________________________________________________
______________________________________________________________________________________

6. Jep një performancë të dozave në ambientet publike, në ato të kontrolluara dhe të survejuara.
   Jep një informacion mbi justifikimin, optimizimin dhe kufizimin në dozat limit për aktivitetin__________________________________________________________________________________________________________________________________________________________________________________________________________________________________________________________

7. Struktura organizative
Paraqit bashkëngjitur dokumente mbi strukturën organizative. Paraqit dokumentacionin në lidhje me kualifikimet dhe eksperiencat e stafit. Strategjia e kontrollit fizik dhe e mbrojtjes nga rrezatimet. Jep listën e punonjësve që do të manipulojnë me burimin dhe gjithashtu kualifikimet e tyre dhe personave që kanë akses në zonat e kontrolluara.
8. Për monitorimin dhe kontrollin e dozës së ekspozimit gjatë punës me rrezatimet   jonizuese kërkohet realizimi i një kontrate me Qendrën e Fizikës Bërthamore të Zbatuar, Tiranë.   
Paraqisni një kopje të kontratës.
9.  Të dhëna mbi personin përgjegjës për sigurinë ndaj rrezatimit
Emri______________________
Mbiemri______________________
Profesioni__________________________
Kualifikimi në fushën e radiombrojtjes 
Paraqit një kopje të kontratës së punës. 
10. Përshkruani masat e sigurisë dhe procedurat e trajtimit të aksidenteve të mundshme lidhur me pajisjet që keni në përdorim.

11. Të paraqiten dokumente, nëpërmjet të cilave vërtetohet që burimi i konsumuar do të trajtohet në qendrat përkatëse të mbetjeve në fund të përdorimit .
12. Dokumentacioni
Mënyra e ruajtjes së dokumentacionit për dozimetrinë personale, izodozave, incidenteve, trajnimit, shërbimeve të pajisjeve dhe kontrolli mjekësor periodik i punonjësve.
13. Të bëhet një vlerësim me shkrim nga ana e përdoruesit nëpërmjet ekspertëve për mbrojtjen nga rrezatimi, sigurinë dhe sigurimin.
14. Paraqisni një dokument mbi kontrollin mjekësor periodik të punonjësve, që punojnë me burime të rrezatimit jonizues.
Për sa më sipër, kërkoj dhënien e licencës për ____________________________________ duke mbajtur përgjegjësi të plotë për vërtetësinë e të dhënave të mësipërme.

Data ____________                                   Nënshkrimi ___________________
I gjithë dokumentacioni të jetë në origjinal, i noterizuar ose me vulë lidhëse të institucionit tuaj .
Pas plotësimit me kujdes të rubrikave të këtij formulari, dërgojeni atë së bashku me
dokumentet  e tjera të nevojshme, në adresën e mëposhtme:
    Zyra e Mbrojtjes nga  Rrezatimet
    Instituti i Shëndetit Publik
    Aleksandër Moisiu, 80
    Tiranë

Dërgimi i një kërkese të paplotësuar në mënyrë të rregullt dhe të plotë do të sjellë vonesa, për të cilat përgjegjësia bie mbi kërkuesin e licencës. Bazuar në nenin 3 të rregullores për licencim dhe inspektim për marrjen e licencës, çdo person juridik dhe fizik  i drejtohet me një kërkesë ZMR-së. Mbas kërkesës, Komisioni i Mbrojtjes nga Rrezatimet  vendos për lëshimin ose moslëshimin e licencës jo më vonë se 90 ditë pune nga data e paraqitjes së kërkesës.
Shënim.
 1. Veprimtaria me burime të rrezatimeve jonizuese realizohet në përputhje me ligjin nr.8025,  datë 9.11.1995, të ndryshuar, si dhe të rregulloreve, kodeve dhe  praktikave të aprovuara.
2. Në bazë të ligjit për mbrojtjen nga rrezatimet jonizuese dhe të standardeve bazë të mbrojtjes nga rrezatimet, Komisioni për Mbrojtjen nga Rrezatimet Jonizuese duhet të njoftohet  për çdo veprimtari me burime të rrezatimeve  jonizuese, pezullimin ose mbylljen e tyre.
3. Tërheqja e burimeve të rrezatimeve jonizuese nga pikat doganore, në bazë të njoftimit të bërë në ZMR (formulari), bëhet në bazë të një lejeje që jepet nga ZMR-ja ose KMR-ja. 
INSPEKTIMI PËR DHËNIEN E LICENCËS
1. Lloji i burimeve të rrezatimeve jonizuese:
2. Dokumentacioni. Të shënohen kutitë e mëposhtme mbi bazën e materialeve bashkëngjitur dhe të firmoset nga inspektori. 
- Aplikimi;
- Kopje e regjistrimit në QKL; 
- Importi;
- Servisi;
- Planimetria;
- Dokumentacion për pajisjen nr. i faqeve;
- Kontratë për dozimetrinë Personale;
- Kualifikimet e personelit;
- Plani i emergjencave;
- Performanca e dozave;
- Vlerësimi i sigurisë dhe sigurimit;
- Kontrolli mjekësor.

Data ______________ Inspektori:     Emri,   mbiemri,         Firma_____________________

LICENCIMI
Komisioni i Mbrojtjes nga Rrezatimet, pasi analizoi kërkesën, aprovoi dhënien e licencës
për një afat _____ vjeçar.

Data___________________________                                        Kryetari i ZMR



Aplikimi për licencë për veprimtari me gjeneratorë me rreze x
                                
KËRKESE PËR LICENCË
     
PËR VEPRIMTARI ME BURIME TË RREZATIMEVE JONIZUESE
Gjeneratorë me rreze x


Aplikim i ri _________
              Amendim i licencës__________
              Rinovim i licencës_________

1. Personi juridik/fizik : Institucioni__________________________________________
                                         Emri, mbiemri ____________________________________
                                         Adresa____________________________________________
                                         Adresa e kabinetit n.q.s është e ndryshme nga më sipër                                           
                                         __________________________________________________
                                         Tel______________________________________________
                                         Fax ______________________________________________
                                         E-mail ____________________________________________

Bashkëngjitur paraqit një kopje të regjistrimit të personit juridik/fizik në QKR.
    
2. Përshkruani ambientet ku kryhet veprimtaria me rrezatime x.
Paraqisni veças planimetrinë e ambienteve, vendndodhjes së panelit të kontrollit, pajisjeve mbrojtëse të lëvizshme, dyerve, dritareve, ventilatorëve, pasazheve, dhomës së errët, ambienteve të pritjes së pacientëve, qëndrimin e personelit, ambientet rreth kabinetit, materialin dhe trashësinë e mureve dhe madhësitë përkatëse, dimensionet. Zonat e kontrolluara dhe të survejuara. Të dokumentohet destinacioni i ambienteve

Importimi, përfitimi i pajisjesS.
____________________________________________________________________________________________________________________________________________________________________________
    
3. Lloji i gjeneratorit me rreze x:

Prodhuesi ___________________________________      
Emri _______________________________
Adresa _______________________________
Tensioni maksimal______________________
Rryma maksimale__________________________
Koha javore e ekspozimit_______________________
Ngarkesa javore (numri) _______________________
Numri i tubave _______________________
Model_______________________
Seria _______________________

Bashkëngjit fletë shtesë në të njëjtën strukturë si më sipër në rast se janë më shumë se një pajisje.
        
 4. Qëllimi i përdorimit të gjeneratorëve me rreze x________________________________
_________________________________________________________________________________

5. Përcakto kush do të jetë shërbimi i autorizuar, i cili do të kryejë shërbimet e pajisjeve __________________________________________________________________________________
__________________________________________________________________________________

6. Jep një performancë të dozave në ambientet publike, në ato të kontrolluara dhe të survejuara.
   Jep një informacion mbi justifikimin, optimizimin dhe kufizimin në dozat limit për aktivitetin__________________________________________________________________________________________________________________________________________________________________________________________________________________________________________________________

7.  Struktura organizative
Paraqit bashkëngjitur dokumente mbi strukturën organizative. Paraqit dokumentacionin në lidhje me kualifikimet dhe eksperiencat e stafit. Strategjinë  e mbrojtjes nga rrezatimet .Jep listën e punonjësve që do të manipulojë me pajisjen dhe gjithashtu kualifikimet e tyre dhe personave që kanë akses në zonat e kontrolluara.
8.Për monitorimin dhe kontrollin e dozës së ekspozimit gjatë punës me rrezatimet   jonizuese, kërkohet realizimi i një kontrate me Qendrën e Fizikës Bërthamore të Zbatuar, Tiranë.   
Paraqisni një kopje të kontratës.
9.  Të dhëna mbi personin përgjegjës për sigurinë ndaj rrezatimit
Emri______________________
Mbiemri______________________
Profesioni__________________________
Kualifikimi në fushën e radiombrojtjes _______________________ 
Paraqit një kopje të kontratës së punës. 
10. Përshkruani masat e sigurisë dhe procedurat e trajtimit të aksidenteve të mundshme lidhur me pajisjet që keni në përdorim.
11.Rregullat e brendshme dhe supervizimi
Të paraqitet një informacion mbi funksionimin e brendshëm të Qendrës, kabinetit në formë kodi ose në çdo formë tjetër.
12.Dokumentacioni
Mënyra e ruajtjes së dokumentacionit për dozimetrinë personale, izodozave, incidenteve, trajnimit, shërbimeve të pajisjeve dhe kontrolli mjekësor periodik i punonjësve.
13. Të bëhet vlerësimi për sigurinë dhe mbrojtjen nga rrezatimi.
14. Paraqisni një dokument mbi kontrollin mjekësor periodik të punonjësve që punojnë me gjeneratorë me rreze x.
Për sa më sipër, kërkoj dhënien e licencës për ____________________________________ duke mbajtur përgjegjësi të plotë për vërtetësinë e të dhënave të mësipërme.

Data ____________                                   Nënshkrimi ___________________

I gjithë dokumentacioni të jetë në origjinal, i noterizuar ose me vulë lidhëse të institucionit tuaj.
Pas plotësimit me kujdes të rubrikave të këtij formulari, dërgojeni atë së bashku me dokumentet  e tjera të nevojshme, në adresën e mëposhtme:

    Zyra e Mbrojtjes nga  Rrezatimet
    Instituti i Shëndetit Publik
    Aleksandër Moisiu, 80
    Tiranë

Dërgimi i një kërkese të paplotësuar në mënyrë të rregullt dhe të plotë do të sjellë vonesa, për të cilat përgjegjësia bie mbi kërkuesin e licencës. Bazuar në nenin 3 të rregullores për licencim dhe inspektim për marrjen e licencës, çdo person juridik dhe fizik  i drejtohet me një kërkesë ZMR-së. Mbas kërkesës, Komisioni i Mbrojtjes nga Rrezatimet  vendos për lëshimin ose moslëshimin e licencës, jo më vonë se 90 ditë pune nga data e paraqitjes së kërkesës.
Shënim.
 1. Veprimtaria me burime të rrezatimeve jonizuese realizohet në përputhje me ligjin nr.8025,  datë 9.11.1995, i ndryshuar, si dhe të rregulloreve, kodeve dhe  praktikave të aprovuara.
2. Në bazë të ligjit për mbrojtjen nga rrezatimet jonizuese dhe të standardeve bazë të mbrojtjes nga rrezatimet, Komisioni për Mbrojtjen nga Rrezatimet jonizuese duhet të njoftohet  për çdo veprimtari me burime të rrezatimeve  jonizuese, pezullimin ose mbylljen e tyre.
3. Tërheqja e burimeve të rrezatimeve jonizuese nga pikat doganore, në bazë të njoftimit të bërë në ZMR (formulari ) bëhet në bazë të një lejeje që jepet nga ZMR-ja ose KMR-ja. 
INSPEKTIMI PËR DHËNIEN E LICENCËS
1. Lloji i burimeve të rrezatimeve jonizuese:
2. Dokumentacioni. Të shënohen kutitë e mëposhtme mbi bazën e materialeve bashkëngjitur dhe të firmoset nga inspektori. 
- Aplikimi;
- Kopje e regjistrimit në QKL; 
- Importi;
- Servisi;
- Planimetria;
- Dokumentacion për pajisjen nr. i faqeve;
- Kontratë për dozimetrinë personale;
- Kualifikimet e personelit; 
- Plani i emergjencave;
- Performanca e dozave;
- Vlerësimi për sigurinë dhe nbrojtjen nga rrezatimet;
- Kontrolli mjekësor.

Data ______________Inspektori:     Emri,   mbiemri,         Firma_____________________


LICENCIMI
Komisioni i Mbrojtjes nga Rrezatimet, pasi analizoi kërkesën, aprovoi dhënien e licencës
për një afat _____ vjeçar.

Data___________________________                                        Kryetari i ZMR


VENDIM 
Nr.11, datë 7.1.2010

PËR NJË NDRYSHIM DHE SHTESË NË VENDIMIN NR.424, DATË 12.8.2002 TË KËSHILLIT TË MINISTRAVE “PËr CAKTIMIN E SHPËRBLIMIT DITOR PËR USHTARAKËT SHQIPTARË TË DËRGUAR NË AFGANISTAN, NË KUADËR TË KOALICIONIT NDËRKOMBËTAR KUNDËR TERRORIZMIT”, TË NDRYSHUAR
 
Në mbështetje të nenit 100 të Kushtetutës, të nenit 3 të ligjit nr.8932, datë 25.7.2002 “Për dërgimin e një force ushtarake shqiptare në Afganistan, në kuadër të koalicionit ndërkombëtar kundër terrorizmit”, të ndryshuar, dhe të ligjit nr.10190, datë 26.11.2009 “Për buxhetin e vitit 2010”, me propozimin e Ministrit të Mbrojtjes, Këshilli i Ministrave
 
VENDOSI:
 
1. Në vendimin nr.424, datë 12.8.2002 të Këshillit të Ministrave, të ndryshuar, të bëhen ky ndryshim dhe  kjo shtesë:
 a) Në pikën 1 fjalët “...të jetë 60 (gjashtëdhjetë) dollarë amerikanë...’’ zëvendësohen me “...të jetë 12 000 (dymbëdhjetë mijë) lekë,  për nivelin e parë të rrezikshmërisë, dhe 9 000 (nëntë mijë) lekë,  për nivelin e dytë të rrezikshmërisë...’’.
 b) Pas pikës 1 shtohet pika 1/1, me këtë përmbajtje:
 “1/1.Ministri i Mbrojtjes përcakton nivelin e rrezikshmërisë për trupat që do të marrin pjesë në mision, në bazë të tabelës së vlerësimit të rrezikshmërisë.”.
 2. Efektet financiare, që rrjedhin nga zbatimi i këtij vendimi, të përballohen nga buxheti i Ministrisë së Mbrojtjes.
 Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 janar 2010.
 
KRYEMINISTRI
 Sali Berisha


VENDIM
Nr.12, datë 7.1.2010
 
PËR NJË NDRYSHIM NË VENDIMIN NR.556, DATË 28.5.2009 TË KËSHILLIT TË MINISTRAVE “PËr CAKTIMIN E SHPËRBLIMIT DITOR PËR USHTARAKËT SHQIPTARË TË DËRGUAR NË REPUBLIKËN E ÇADIT dhe republikën e afrikës qendrore, në kuadër të misionit USHTARAK “MINURCAT” TË ORGANIZATËS SË KOMBEVE TË BASHKUARA”
 
Në mbështetje të nenit 100 të Kushtetutës, të nenit 3 të aktit normativ nr.1, datë 2.4.2009 të Këshillit të Ministrave “Për dërgimin  e një kompanie të Forcave të Armatosura në Republikën e Çadit dhe në Republikën e Afrikës Qendrore, si kontribut i Republikës së Shqipërisë në misionin “MINURCAT”, të Organizatës së Kombeve të Bashkuara”, miratuar me ligjin nr.10114, datë 2.4.2009, dhe të ligjit nr.10190, datë 26.11.2009 “Për buxhetin e vitit 2010”, me propozimin e Ministrit të Mbrojtjes, Këshilli i Ministrave
 
VENDOSI:
 
1.Në pikën 1 të vendimit nr.556, datë 28.5.2009 të Këshillit të Ministrave, fjalët “...të jetë 60 (gjashtëdhjetë) euro ...’’ zëvendësohen me “...të jetë 9 000 (nëntë mijë)  lekë...’’.

 2. Efektet financiare, që rrjedhin nga zbatimi i këtij vendimi, të përballohen nga buxheti i Ministrisë së Mbrojtjes.
 Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 janar 2010.
 
KRYEMINISTRI
 Sali Berisha


VENDIM
Nr.13, datë 7.1.2010
 
PËR CAKTIMIN E SHPËRBLIMIT DITOR PËR USHTARAKËT E FORCAVE TË ARMATOSURA TË DËRGUAR NË BOSNJë-HERCEGOVINË, NË KUADËR TË OPERACIONIT USHTARAK “ALTHEA” TË BASHKIMIT EUROPIAN 
 
Në  mbështetje të nenit 100 të Kushtetutës, të aktit normativ nr.2, datë 8.4.2008 “Për dërgimin në Bosnjë-Hercegovinë të një grupi të asgjësimit të municioneve dhe eksplozivëve të Forcave të Armatosura të Republikës së Shqipërisë, për të marrë pjesë në operacionin “ALTHEA” të Bashkimit Europian”, miratuar me ligjin nr.9907, datë 24.4.2008, dhe të ligjit nr.10190, datë 26.11.2009 “Për buxhetin e vitit 2010”, me propozimin e Ministrit të Mbrojtjes, Këshilli i Ministrave 

VENDOSI:
 
1. Shpërblimi ditor për ushtarakët shqiptarë të dërguar në Bosnjë-Hercegovinë, në kuadër të operacionit “ALTHEA” të Bashkimit Europian, të jetë 6 000 (gjashtë mijë) lekë, për çdo ditë qëndrimi në këtë mision.
 2. Efektet financiare, që rrjedhin nga zbatimi i këtij vendimi, të përballohen nga buxheti i vitit 2010, miratuar për Ministrinë e Mbrojtjes.
 3. Vendimi nr.477, datë 23.6.2005 i Këshillit të Ministrave “Për shpërblimin e ushtarakëve, pjesëmarrës në operacionin “ALTHEA” të Bashkimit Europian, në Bosnjë-Hercegovinë”, i ndryshuar, shfuqizohet.
 4. Ngarkohet Ministria e Mbrojtjes për zbatimin e këtij vendimi.
 Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 janar 2010.
  
KRYEMINISTRI
 Sali Berisha

Vendim
Nr.14, datë 7.1.2010

Për hapjen e programit të studimeve të doktoratës në fakultetin e shkencave të natyrës të universitetit të Tiranës, si dhe për miratimin e kuotës së pranimit e të tarifës së shkollimit, në këtë program studimesh 

Në mbështetje të nenit 100 të Kushtetutës dhe të neneve 26, 34, 42 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Hapjen, në Fakultetin e Shkencave të Natyrës, të Universitetit të Tiranës, të programit të studimeve, të ciklit të tretë, të doktoratës në informatikë.
2. Në përfundim të këtij programi studimesh lëshohet diploma për gradën shkencore “Doktor (Dr.) në informatikë”.
3. Ky program studimesh e fillon veprimtarinë mësimore në vitin akademik 2009-2010.
4. Kohëzgjatja e këtij programi të studimeve të doktoratës është, të paktën, 3 vite akademike, ku përfshihen edhe 60 kredite për studime të organizuara.
5. Kuota e pranimit në programin e studimeve të doktoratës në informatikë, për vitin akademik 2009-2010, është 10.
6. Nga kuota e përcaktuar në pikën 5 të këtij vendimi, caktohet një kuotë për kandidatët nga trojet shqiptare jashtë kufijve të Republikës së Shqipërisë, e cila administrohet nga Ministria e Arsimit dhe Shkencës, sipas kërkesave të institucioneve zyrtare të këtyre trojeve.
7. Kuotat e paplotësuara rishpërndahen nga Ministria e Arsimit dhe Shkencës.
8. Tarifa e shkollimit për këtë program studimesh të doktoratës është 200 000 (dyqind mijë) lekë dhe likuidohet për çdo vit të kohëzgjatjes normale, në këste të caktuara, nga Fakulteti i Shkencave të Natyrës të Universitetit të Tiranës.
9. Efektet financiare, që rrjedhin nga zbatimi i këtij vendimi, të përballohen nga buxheti i miratuar për Universitetin e Tiranës.
10. Ngarkohen Ministria e Arsimit dhe Shkencës dhe Universiteti i Tiranës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha


Vendim
Nr.15, datë 7.1.2010

Për hapjen e programit të studimeve të doktoratës në fakultetin e inxhinierisë së ndërtimit të universitetit politeknik të Tiranës, si dhe për miratimin e kuotës së pranimit e të tarifës së shkollimit, në këtë program studimesh

Në mbështetje të nenit 100 të Kushtetutës dhe të neneve 26, 34, 42 dhe 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Hapjen, në Fakultetin e Inxhinierisë së Ndërtimit, të Universitetit Politeknik të Tiranës, të programit të studimeve të ciklit të tretë, të doktoratës në “Inxhinieri ndërtimi”, i cili realizohet me tri profile:
a) Në inxhinieri ndërtimi, në përfundim të së cilës lëshohet diploma për gradën shkencore “Doktor (Dr.) në inxhinieri ndërtimi”.
b) Në inxhinieri hidroteknike, në përfundim të së cilës lëshohet diploma për gradën shkencore “Doktor (Dr.) në inxhinieri ndërtimi, me profil inxhinieri hidroteknike”.
c) Në inxhinieri mjedisi, në përfundim të së cilës lëshohet diploma për gradën shkencore “Doktor (Dr.) në inxhinieri ndërtimi, me profil inxhinieri mjedisi”.
2. Ky program studimesh e fillon veprimtarinë mësimore në vitin akadenmik 2009-2010.
3. Kohëzgjatja e këtij programi studimesh të doktoratës është, të paktën 3, vite akademike, ku përfshihen edhe 60 kredite për studime të organizuara.
4. Kuota e pranimit në këtë program studimesh, për vitin akademik 2009-2010, është 14.
5. Nga kuota, e përcaktuar në pikën 4 të këtij vendimi, caktohen dy kuota për kandidatët nga trojet shqiptare jashtë kufijve të Republikës së Shqipërisë dhe administrohen nga Ministria e Arsimit dhe Shkencës, sipas kërkesave të institucioneve zyrtare të këtyre trojeve.
6. Kuotat e paplotësuara rishpërndahen nga Ministria e Arsimit dhe Shkencës.
7. Tarifa e shkollimit, për këtë program studimesh të doktoratës, është 2 00 000 (dyqind mijë) lekë dhe likuidohet për çdo vit të kohëzgjatjes normale, në këste  të caktuara, nga Fakulteti i Inxhinierisë së Ndërtimit të Universitetit Politeknik të Tiranës.
8. Efektet financiare, që rrjedhin nga zbatimi i këtij vendimi, të përballohen nga buxheti i miratuar për Universitetin Politeknik të Tiranës.
9. Ngarkohen Ministria e Arsimit dhe Shkencës dhe Universiteti Politeknik i Tiranës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha


Vendim
Nr.16, datë 7.1.2010

Për hapjen e programeve të studimeve të doktoratës në Fakultetin e Historisë dhe Filologjisë të universitetit të Tiranës, si dhe për miratimin e kuotave të pranimit e të tarifës së shkollimit në këto programe studimI

Në mbështetje të nenit 100 të Kushtetutës dhe të neneve 26, 34, 42 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Hapjen, në Fakultetin e Historisë dhe Filologjisë të Universitetit të Tiranës, të programeve të studimeve, të ciklit të tretë, të doktoratës, si më poshtë vijon:
a) Në “Kërkime gjuhësore”, në përfundim të së cilës lëshohet diploma për gradën shkencore “Doktor (Dr.) në kërkime gjuhësore”.
b) Në “Studime letrare” në përfundim të së cilës lëshohet diploma për gradën shkencore “Doktor (Dr.) në studime letrare”.
2. Këto programe studimi e fillojnë veprimtarinë mësimore në vitin akademik 2009-2010.
3. Kohëzgjatja e programeve të mësipërme të studimeve të doktoratës është, të paktën, 3 vite akademike, ku përfshihen edhe 60 kredite për studime të organizuara.
4. Kuotat e pranimit në këto programe studimi, për vitin akademik 2009-2010, janë, si më poshtë vijon:
a) Doktoratë në kërkime gjuhësore		60 kuota;
b) Doktoratë në studime letrare			15 kuota.

5. Nga kuotat e përcaktuara në pikën 4 të këtij vendimi, për çdo program studimi, caktohen, për studentët nga trojet shqiptare jashtë kufijve të Republikës së Shqipërisë, kuotat e mëposhtme:
a) Doktoratë në kërkime gjuhësore		6 kuota;
b) Doktoratë në studime letrare			2 kuota.
6. Kuotat për studentët nga trojet shqiptare jashtë kufijve të Republikës së Shqipërisë administrohen nga Ministria e Arsimit dhe Shkencës, sipas kërkesave të institucioneve zyrtare të këtyre trojeve.
7. Kuotat e paplotësuara rishpërndahen nga Ministria e Arsimit dhe Shkencës.
8. Tarifa e shkollimit, për këto programe studimi të doktoratës, është 200 000 (dyqind mijë) lekë dhe likuidohet për çdo vit të kohëzgjatjes normale, në këste të caktuara, nga Fakulteti i Historisë dhe Filologjisë të Universitetit të Tiranës.
9. Efektet financiare, që rrjedhin nga zbatimi i këtij vendimi, të përballohen nga buxheti i miratuar për Universitetin e Tiranës.
10. Ngarkohen Ministria e Arsimit dhe Shkencës dhe Universiteti i Tiranës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
Kryeministri
Sali Berisha


Vendim 
Nr.17, datë 7.1.2010

Për një ndryshim në vendimin nr.998, datë 30.9.2009 të Këshillit të Ministrave “Për kuotat financiare të ushqimit në meNsa e konvikte, bursat e shtetit dhe pagesat e nxënësve dhe të studentëvE, në institucionet arsimore publike, për vitin shkollor 2009-2010”

Në mbështetje të nenit 100 të Kushtetutës, të nenit 63 të ligjit nr.7952, datë 21.6.1995 “Për sistemin arsimor parauniversitar”, të ndryshuar, të nenit 29 të ligjit nr.8872, datë 29.3.2002 “Për arsimin dhe formimin profesional në Republikën e Shqipërisë”, të nenit 57 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, dhe të nenit 42 të ligjit nr.9357, datë 17.3.2005 “Për statusin e punonjësit të Shërbimit Informativ të Shtetit”, me propozimin e Ministrit të Arsimit dhe Shkencës, Këshilli i Ministrave

Vendosi:

1. Shkronja “a” e pikës 2.3 të vendimit nr.998, datë 30.9.2009 të Këshillit të Ministrave, ndryshohet si më poshtë vijon:
“a) Fëmija, nxënës apo student, i punonjësit të Policisë së Shtetit, Forcave të Armatosura apo i Shërbimit Informativ të Shtetit, që ka humbur jetën në krye e për shkak të detyrës. Në fillim të çdo viti akademik, Ministria e Brendshme, Ministria e Mbrojtjes dhe Shërbimi Informativ i Shtetit dërgojnë në Ministrinë e Arsimit dhe Shkencës listën emërore të tyre.”.
2. Ngarkohen Ministria e Arsimit dhe Shkencës, DAR-të/ZA-të dhe institucionet e arsimit të lartë e njësitë e pushtetit vendor për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


VENDIM
Nr.18, datë 13.1.2010

PËR NDRYSHIMIN E PËRGJEGJËSISË SË ADMINISTRIMIT TË DISA MJEDISEVE, NGA MINISTRIA E BRENDSHME AUTORITETIT KOMBËTAR PËR CERTIFIKIMIN ELEKTRONIK
 
Në mbështetje të nenit 100 të Kushtetutës dhe të neneve 13 e 15, shkronja “c”, të ligjit nr.8743, datë 23.2.2001 “Për pronat e paluajtshme të shtetit”, të ndryshuar, me propozimin e Ministrit të Shtetit për Reformat dhe Marrëdhëniet me Kuvendin, Këshilli i Ministrave
 
VENDOSI:
 
1. Ndryshimin e përgjegjësisë së administrimit të ndërtesës së ish-policisë ndërtimore, dega Tiranë, aktualisht në përdorim të AKCE-së, nga Ministria e Brendshme Autoritetit Kombëtar për Certifikimin Elektronik, sipas planimetrisë, që i bashkëlidhet këtij vendimi.
2. Ky ndryshim të reflektohet në listën e miratuar me vendimin nr.250, datë 24.4.2003 të Këshillit të Ministrave “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Rendit Publik”.


3. Ngarkohen Ministria e Brendshme, Ministri i Shtetit për Reformat dhe Marrëdhëniet me Kuvendin dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.
 
KRYEMINISTRI
Sali  Berisha


[image: 1]


VENDIM 
Nr.19, datë 13.1.2010

PËR LIRIMIN DHE MANDATIMIN E DISA ANËTARËVE TË KËSHILLIT KOMBËTAR TË KONTABILITETIT
 
Në mbështetje të nenit 100 të Kushtetutës dhe nenit 20 të ligjit nr.9228, datë 29.4.2004 “Për kontabilitetin dhe pasqyrat financiare”, të ndryshuar, me propozimin e Ministrit të Financave, Këshilli i Ministrave
 
VENDOSI:
 
1. Lirimin nga detyra e anëtarit të Këshillit Kombëtar të Kontabilitetit të znj.Lindita Lati, për shkak të përfundimit të mandatit, dhe të z.Skënder Uku, për shkak të emërimit të tij në një detyrë tjetër, jashtë sistemit të financave.
2. Mandatimin, si anëtarë të Këshillit Kombëtar të Kontabilitetit, të:
- z. Federik Çuçllari, propozuar nga universiteti “Fan S. Noli”, Korçë;
- znj.Arjana Dyrmishi, propozuar nga Ministri i Financave.
Ky vendim hyn në fuqi pas botimit në Fletoren Zyrtare.
 KRYEMINISTRI
Sali Berisha


VENDIM 
Nr.23, datë 20.1.2010

PËR KRIJIMIN E AGJENCISË KOMBËTARE BËRTHAMORE
 
Në mbështetje të nenit 100 të Kushtetutës dhe të nenit 10 të ligjit nr.9000, datë 30.1.2003 “Për organizimin dhe funksionimin e Këshillit të Ministrave”, me propozimin e Ministrit të Shtetit për Reformat dhe Marrëdhëniet me Kuvendin, Këshilli i Ministrave
 
VENDOSI:
 
1. Krijimin e Agjencisë Kombëtare Bërthamore (më poshtë AKOB), si institucion qendror në varësi të Kryeministrit, me statusin e personit juridik publik, me seli në Tiranë që e zhvillon veprimtarinë në të gjithë territorin e Republikës të Shqipërisë. AKOB-i ka vulën dhe stemën e vet zyrtare.
2. AKOB-i ka objekt të veprimtarisë përgatitjen, ndjekjen e mbarëvajtjes dhe të zhvillimit të programit kombëtar bërthamor, i cili miratohet nga Këshilli i Ministrave, me propozimin e Kryeministrit.
3. Detyrat dhe objektivat e AKOB-it janë:
- Ngritja dhe mirëfunksionimi i infrastrukturës së nevojshme, në mbështetje të programit kombëtar bërthamor.
- Hartimi i kuadrit të plotë ligjor, i cili do të mbështesë zhvillimin normal të programit.
- Hartimi i kuadrit të nevojshëm rregullator, në shërbim të programit.
- Bashkërendimi i punës për përzgjedhjen e vendeve, në të cilat mund të ndërtohet centrali bërthamor.
- Përzgjedhja dhe sigurimi i përgatitjes profesionale të personelit të nevojshëm, në mbështetje të programit bërthamor, në faza të ndryshme të tij.
- Hartimi i dokumentacionit dhe ndjekja e procedurave, në bazë të të cilave do të kërkohen oferta për centralin bërthamor.
- Ndjekja, gjatë të gjitha fazave, e procedurave dhe ecurisë për ndërtimin dhe vënien në funksionim të centralit bërthamor.
- Sigurimi i ruajtjes, afatshkurtër dhe afatgjatë, së lëndës djegëse bërthamore, si dhe të materialeve radioaktive, të cilat lidhen me procesin e prodhimit të energjisë nga centrali bërthamor.
- Njohja e popullatës dhe e grupeve të interesit me programin bërthamor, gjatë të gjitha fazave të zhvillimit të tij.
- Vlerësimi i zhvillimit, sipas planifikimit dhe parashikimit të fazave të ndryshme të programit bërthamor.
4. AKOB-i, për të realizuar misionin dhe objektivat e saj, bashkëpunon dhe bashkërendon veprimtarinë mes institucioneve të ndryshme të vendit, publike dhe/ose private, të grupeve të interesit, vendase dhe/ose të huaja dhe konkretisht:
- Agjencinë Ndërkombëtare të Energjisë Atomike (IAEA);
- struktura të ngjashme të vendeve të ndryshme të rajonit dhe të botës;
- universitete dhe institucione kërkimore, në fushat që mbulon dhe përfshin programi kombëtar bërthamor;
- institucione jofitimprurëse e donatorë të ndryshëm, vendas dhe/ose të huaj, në përputhje me kuadrin ligjor në fuqi.
5. AKOB-i është institucion buxhetor dhe financohet nga:
- Buxheti i Shtetit;
- burime financiare nga palë të treta, të destinuara për programin kombëtar bërthamor, nga fonde të institucioneve ndërkombëtare, të shteteve të veçanta dhe të organizatave të ndryshme, në përputhje me kuadrin ligjor në fuqi;
- donacione të subjekteve fizike dhe/ose juridike, nga sektori privat, vendas dhe/ose i huaj, në përputhje me kuadrin ligjor në fuqi.
6. Organet drejtuese të AKOB-it janë:
- Këshilli drejtues,
- Kryetari.
7. Përbërja e këshillit drejtues përcaktohet me urdhër të Kryeministrit, me propozimin e Ministrit të Shtetit për Reformat dhe Marrëdhëniet me Kuvendin. Funksionimi dhe detyrat e këtij këshilli përcaktohen në statutin e AKOB-it. Statuti dhe rregullorja e funksionimit propozohen nga kryetari i AKOB-it dhe miratohen nga këshilli drejtues. Këshilli drejtues miraton buxhetin, planin e përgjithshëm të veprimtarive, si dhe dokumentet strategjike të AKOB-it.
8. Kryetari është titullari i institucionit dhe përfaqëson AKOB-in në marrëdhënie me të tretët. Emërimi, lirimi dhe shkarkimi nga detyra e kryetarit të AKOB-it bëhen me urdhër të Kryeministrit, me propozimin e Ministrit të Shtetit për Reformat dhe Marrëdhëniet me Kuvendin.
9. Struktura dhe organika e Agjencisë Kombëtare Bërthamore miratohen me urdhër të Kryeministrit, me propozimin e Sekretarit të Përgjithshëm të Këshillit të Ministrave.
10. AKOB-i i raporton një herë në vit Kryeministrit e, në mënyrë periodike, Ministrit të Shtetit për Reformat dhe Marrëdhëniet me Kuvendin, për ecurinë dhe zhvillimin e programit bërthamor në vend.
11. Marrëdhëniet e punës së punonjësve të AKOB-it rregullohen me Kodin e Punës. Procedurat e emërimit dhe të lirimit nga detyra të punonjësve të AKOB-it bëhen në përputhje me ligjin nr.8549, datë 11.11.1999 “Statusi i nëpunësit civil” dhe me aktet nënligjore në fuqi. Niveli i pagave të punonjësve të AKOB-it përcaktohet me vendim të Këshillit të Ministrave, sipas legjislacionit në fuqi.
12. Ngarkohet Sekretari i Përgjithshëm i Këshillit të Ministrave të marrë masat e nevojshme për sigurimin e mjediseve të punës për punonjësit e AKOB-it.
13.  Ngarkohen Ministri i Shtetit për Reformat dhe Marrëdhëniet me Kuvendin dhe Ministri i Financave për zbatimin e këtij vendimi. 
14. Paragrafi i fundit i pikës 3 të vendimit nr.547, datë 9.8.2006 të Këshillit të Ministrave “Për krijimin e Agjencisë Kombëtare të Burimeve Natyrore”, të ndryshuar, shfuqizohet.
Ky vendim hyn në fuqi pas botimit në Fletoren Zyrtare.
  
KRYEMINISTRI
Sali  Berisha











Udhëzim 
Nr.127, datë 19.1.2010

Për një ndryshim në udhëzimin nr.1468, datë 26.6.2006  “Për zbatimin e vendimit të këshillit të Ministrave nr.223, datë 19.4.2006 “Për pagesën e të Ardhurës nga papunësia” I ndryshuar” 

Në mbështetje të nenit 102 pika 4 të Kushtetutës së Republikës së Shqipërisë, në zbatim të pikës 12 të vendimit të Këshillit të Ministrave nr.223, datë 19.4.2006 “Për pagesën e të ardhurës nga papunësia”, Ministri i Punës, Çështjeve Sociale dhe Shanseve të Barabarta,

Udhëzon:

Në udhëzimin nr.1468, datë 26.6.2006 “Për zbatimin e vendimit të Këshillit të Ministrave nr.223, datë 19.4.2006 “Për pagesën e të ardhurës nga papunësia” i ndryshuar”, bëhet ndryshimi si më poshtë vijon:
1. Pika 13 riformulohet me përmbajtjen si më poshtë vijon:
“13. E ardhura nga papunësia caktohet mujore dhe paguhet përpjesëtimisht me numrin e ditëve kalendarike, për kohën që përfituesi ka të drejtë ta marrë këtë të ardhur. Pagesa jepet një herë në muaj pranë sportelit të Postës Shqiptare, pasi personi përfitues të jetë paraqitur në zyrën e punësimit. Ajo i jepet vetëm personit përfitues, përkundrejt paraqitjes së dokumentit të identifikimit në sportelin përkatës të Postës Shqiptare.”
Ky udhëzim hyn në fuqi pas botimit në Fletoren Zyrtare.

Ministri I punës, ÇËshtjeve 
Sociale dhe shanseve të Barabarta
Spiro Ksera



KËRKESË

Shtetasi Zef Prebibaj (Dedaj), i  biri i Dedës dhe Lules, i datëlindjes 12.4.1939, lindur në Curraj e Epërm, banues në Laprakë, Tiranë, kërkon shpalljen të vdekur të vëllait të tij, Ndue Dedë Deda. 


KËRKUES
Zef Prebibaj

